ખરેડી ગામમાં રહેતા એક વ્યક્તિએ જિલ્લા ઉદ્યોગ કેન્દ્રમાંથી કુટિર ઉદ્યોગની લોન મેળવવા અરજી કરી હતી. તેમની લોન સેન્ટ્રલ બેંકની કાલાવાડ તાલુકાની ખરેડી ગામની શાખામાં મંજૂર કરવામાં આવી હતી. અરજદારે લોનની રકમ મેળવવા માટે બેંકના મેનેજર અતુલકુમાર સહાયનો સંપર્ક કર્યો હતો. મેનેજર સહાયે લોનની રકમનો ડિમાન્ડ ડ્રાફ્ટ કાઢી આપવા તેમજ જિલ્લા ઉદ્યોગ કેન્દ્ર તરફથી મળતી સબસીડીની કામગીરી કરવા માટે રૂપિયા ૮ હજારની લાંચની માંગણી કરી હતી. અરજદારે આ મામલે એસીબીના ટોલ ફ્રિ નંબર ઉપર ફોન કરીને ફરિયાદ નોંધાવી હતી. એસીબીની વડી કચેરીએ આ ફરિયાદની તપાસ એસીબી રાજકોટ એકમના મદદનીશ નિયામક એચ.પી.દોશીને સુપ્રત કરી હતી. મદદનીશ નિયામકની સૂચનાથી પીઆઇ સી.જે. સુરેજા સહિતના સ્ટાફે અરજદારને મળીને બેંક મેનેજર ઉપર ટ્રેપ ગોઠવી હતી. અરજદારે પીઆઇની સૂચના ખરેડી ગામમાં જ પોતાની દુકાનેથી લાંચની રકમ લઇ જવા બેંક મેનેજરને બોલાવ્યા હતા. બેંક મેનેજર સહાય ગુરુવારે બપોરે લાંચની રકમ લેવા ગયા હતા. મેનેજરે અરજદાર પાસેથી રૂપિયા ૮ હજાર સ્વીકાર્યા એ સાથે એસીબીના સ્ટાફે તેને અટકાયતમાં લઇ લઇ રોકડ રકમ કબજે કરી હતી.